Māris Dzelzskalns

Māris Dzelzskalns (dzimis ) ir latviešu ugunsdzēsējs, aktīvists un politiķis. Bijis 10. Saeimas deputāts pārstāvot Zaļo un Zemnieku savienību.

Biogrāfija

Izglītība 
1991. gadā M. Dzelzskalns absolvējis Rīgas 9. vakara (maiņu) vidusskolu, specializējies par latviešu valodas pasniedzēju krievu valodas plūsmā. 1994. gadā pabeidzis mācības Ugunsdrošības tehniskajā skolā, kļuvis par ugunsdrošības inspektoru. 1999. gadā Maskavas Augstākajā ugunsdrošības tehniskajā skolā ieguvis ugunsdrošības inženiera grādu.

Karjera 
Vairākus gadus M. Dzelzskalns strādāja par ugunsdrošības inženieri, taču guva muguras traumu, pēc kuras bija spiests pārvietoties ratiņkrēslā. Pēc traumas iegūšanas viņš strādāja Labklājības ministrijā par konsultantu invalīdu vienlīdzīgu iespēju jautājumos.

Vairākus gadus vadījis Latvijas Televīzijas raidījumu "Kopā", kurā tiek stāstīts par cilvēkiem ar invaliditāti, viņu tiesībām, iespējām un aktualitātēm. Tāpat M. Dzelzskalns ir biedrības "Kopā" vadītājs un Invalīdu lietu nacionālās padomes sekretārs.

Hepatīta konstatēšana un tiesas process 
1998. gadā Dzelzskalns nodeva asinis Rīgas Stradiņa slimnīcā un tajās tika konstatēts C hepatīts. Par saslimšanu viņš netika informēts, viņš to uzzināja 2002. gadā, ārstējoties no citas slimības. M. Dzelzskalns iesūdzēja tiesā valsts aģentūru "Sabiedrības veselības aģentūra" (SVA) par viņa neinformēšanu par asinīs atklāto vīrusu. Saskaņā ar Administratīvās rajona tiesas 2006. gada spriedumu, SVA bija jāizmaksā 8000 Ls Mārim Dzelzskalnam un 4000 Ls viņa sievai Svetlanai.

Politiskā darbība 
Būdams Latvijas Zaļās partijas pārstāvis 2010. gadā M. Dzelzskalns no Zaļo un Zemnieku savienības (ZZS) saraksta kandidēja 10. Saeimas vēlēšanās. Iekļauts apvienības Rīgas sarakstā ar 25. numuru. Ieguvis Saeimas mandātu, pēc tam, kad to uz laiku nolika Raimonds Vējonis, kļūstot par ministru. Saeimā darbojās Sociālo un darba lietu komisijā, kā arī Pilsonības likuma izpildes komisijā. Neilgi pēc stāšanās amatā M. Dzelzskalns medijiem paziņoja: "Mans lauciņš Saeimā būs cilvēki ar invaliditāti un viņu labklājības veicināšana." M. Dzelzskalns ir otrais Saeimas deputāts ar invaliditāti, kurš pārvietojas ratiņkrēslā, tās vēsturē; pirmā bija Žanete Vasaraudze 8. Saeimā.

11. Saeimas vēlēšanās M. Dzelzskalns ar trešo numuru kandidēja no ZZS saraksta Rīgas vēlēšanu apgabalā, taču netika ievēlēts. Tāpat iekļūšanai parlamentā pietiekošu vēlētāju atbalstu nesaņēma 12. Saeimas vēlēšanās 2014. gadā. 2022. gada 14. Saeimas vēlēšanās M. Dzelzskalns vēlreiz nesekmīgi kandidēja no Zaļo un Zemnieku savienības saraksta, kurā šoreiz gan vairs nepiedalījās viņa iepriekš pārstāvētā Latvijas Zaļā partija.

Privātā dzīve 
Māris Dzelzskalns ir dzimis . Sieva Svetlana, laulībā dzimuši trīs bērni — Daniels, Artūrs un Sindija.

M. Dzelzskalns ir aizrāvies ar glezniecību, visbiežā glezno ziedu motīvus.

Atsauces 

1973. gadā dzimušie
10. Saeimas deputāti